Teater | Roekeloos
Daar's oorlog op die Kaapse Vlaktes. Wie moet die stukke optel? Ambulanspersoneel soos Donavan en Francois van Vehicle 65 in Delft. Elke dag staar hulle die geweld direk in die oë.
Hul verskillende agtergronde maak dit by tye moeilik om saam te werk, maar as die skote begin klap, sien ons 'n unieke vriendskap tussen twee dapper mans wat nie in statistieke praat of in die parlement sit om met vrugtelose multifase oplossings vorendag te kom nie; twee mans, in stryd met hul eie demone, wat alles net op hul eie manier probeer verstaan.
Steriel is 'n ontroerende Suid-Afrikaanse drama wat die dilemma van verwarde nuwe generasies blootlê, maar ook tot die ouer garde sal spreek.
Handel se Messias
Goeie Vrydag is vir baie mense die hoogtepunt op hulle geestelike kalender. Om hierdie betekenisvolle gebeurtenis te vier, pak Richard Cock en die Mosaïek-kunstespan Händel se bekende oratorium, Messiah (oftewel Messias), aan.
Op 6 April om 12:30 die middag by die Mosaïek Teatro, Fairlands, span die Johannesburgse Feesorkes, die Chanticleer Sangers en soliste, Marion Roberts, Don Borroughs en Andre Howard, onder leiding van Richard Cock, kragte saam met Susan Coetzer, Philip Moolman en Anrich Herbst en ander kunstenaars om hierdie 'n onvergeetlike Mosaïek-belewenis te maak.
'n Negentig minute verwerking van die hoogtepunte in die stuk maak deel uit van die program wat van multimedia, video, monoloog en ander kunsvorms gebruik maak om dit op so 'n manier oor te dra dat dit vir die hede toepaslik sal wees.
Hierdie oratorium, wat in drie weke in 1742 deur Georg Friedrich Händel geskryf is, word as deel van sy erfenis gebruiklik tydens Paasseisoen opgevoer. Een van die groot tradisies van hierdie stuk is juis om tydens die bekende Hallelujah-koorwerk te staan, 'n praktyk wat sedert 1743 in gebruik geneem is, deur die voorbeeld van Koning George II wat so aangedaan was deur die musiek dat hy gevoel het om te staan tydens hierdie deel van die program.
Hierdie stuk musiek, wat al 265 jaar oud is, en liriek uit die Bybel, is steeds roerend. Geen wonder meesters soos Ludwig von Beethoven het Händel beskryf as "die grootste komponis wat nog ooit gelewe het", en Franz Joseph Haydn het na die aanhoor van hierdie oratorium gemeld: "Hy was die meester van ons almal".
Broers belig die verwikkelde verhouding tussen Anton Tsjechof, een van die grootste dramaturge van alle tye, en sy disfunksionele familie – wrede vader, vertrapte moeder en die alkoholis-broer Alexander met sy onvergenoegde vrou, eens die minnares van Anton.
Die spanning tussen Anton en Alexander word op die spits gedryf die nag vóór hul broer Kolja se begrafnis, wat op 'n spektakel afstuur.
Waar was Anton, 'n mediese dokter, die nag toe sy broer hom op sy sterfbed nodig gehad het? Hoe word die intieme kennis van saam grootword die rede vir verwydering tussen bloedverwante?
Die stuk steun op biografiese gegewens, maar is ook 'n universele ontleding van familieverhoudinge, verwyte en verraad. Familietemas in die destydse Rusland lê ontstellend naby aan dié in Suid-Afrika vandag.
Geskryf deur Reza de Wet, bekroonde Afrikaanse dramaturg wat reeds twee keer die Hertzogprys vir drama ontvang het, en geregisseer en ontwerp deur Marthinus Basson. Met 'n opwindende jong rolverdeling: Eben Genis, Coba-Maryn Wilsenach en Laudo Liebenberg.
Die produksie ondersoek, met behulp van satiere, komedie en fisieke komedie onder andere die term Afrikaan, deur vir Moegoeman (Militêre Operateur, EersteGraads, Onafhanklik, mEt MAgtigingsvlak iNternasionaal: reeks 23775), die regering se nuutste geheime wapen, op 'n lewensgevaarlike sending te stuur om 'n naburige despoot en outokraat permanent te verwyder, natuurlik stilletjies, maar redelik ondiplomaties.
Moegoeman is opgelei tot vlakke wat 'n recce sal laat bloos en James Bond na 'n WP rugby speler sal laat lyk (m.a.w. Useless). Na vele avonture en ondersteun deur sy Afrikaan'se en Afrikaanse span kom 'n paar gruwelike waarhede en dan ook onwaarhede op die lappe. Sy baas, Marina "Military" Masepo is ook nie so onskuldig as wat sy voorkom nie wat sorg vir meer skelmstreke as by 'n regerings tender toekenning.
Met vernuftige rekwisiete en 'n spannetjie energieke akteurs word die hele Afrika vol getoer. Sake word op 'n spits gedryf as verskeie karakters ontbloot en ontmasker word met verassende resultate.
Die teks en regie is deur Gaerin Hauptfleisch met Floyed de Vaal, Stephanie Hough, Vuyo Mgijima en Frieda van den Heever in die rolverdeling.
09 Januarie 2007
Honger vir n beat?
Die manne van Stok Voort! wys hoe 'n gewone aandete in 'n ongelooflike perkussiesirkus kan ontaard.
Kombineer Shakespeare, rap en weermag-sleng, en skryf 'n Suid-Afrikaanse Natural Born Killers. Die resultaat? Johnny Boskak – 'n "spoken word rock opera" wat nog sy gelyke soek.
Daar is liefde, 'n soeke na geloof en 'n jaagtog van Durban tot Secunda, van Hillbrow na die Hel en terug.
Dit is 'n donker tragikomedie oor 'n wit ou en sy kougom-kouende, blink-lip, gatskop-cherrie – 'n baie moeilike meisie.
Syd Kitchen (kitaarman, sanger en liedjieskrywer) het 'n oorspronklike klankbaan gekomponeer en speel terwyl Greig Coetzee optree.
Dié stuk is met groot sukses in Brittanje opgevoer en het die Scotsman Fringe First Award by die Edinburgh-fees ingepalm.
"Dazzling… mesmerizing" The Guardian, Londen
Teks: Greig Coetzee
Regie: Genna Lewis
Musiek-komposisie: Syd Kitchen
Met Greig Coetzee en Syd Kitchen (kitaar)
08 Januarie 2007
Kruissteek vir jong dames
Twee vriendinne se neuroses word blootgelê wanneer faktore hul dwing om in 'n trokdrywers-motel te oornag en hulle skielik ontdek dat die vorige kliënt nooit uitgeboek het nie: hy lê dood in die bad.
Vasgevang in die kamer ontaard hul aand in 'n fantasiespel van moontlike oorsake, wat uiteindelik meer oor hulself as die stomme lyk ontbloot. Hul spel word 'n ritueel waarin vlymskerp humor slegs die meslem daaronder verskuil. Sal hul die fyn lyn kan bly stap? Of wag hul albei op 'n wond?
Kruissteek is 'n donker komedie wat die intimiteit tussen vriendinne ondersoek en die gevolge daarvan as hul weereens met 'n koue man opgeskeep sit.
Teks en regie word behartig deur die Kanna-bekroonde Adriaan Meyer. Met Elizabeth de Villiers en Stephanie Hough.
Stuur enige resensies of bydraes na bydraes by roekeloos.co.za)
Stephanie Hough en Elizabeth de Villiers
Boetman is Bedônit
Boetman was eers die bliksem in, maar in 2007 is hy skoon bedônit!
Wikus Botha het pas klaar gemaak met matriek. Hy was nie goed in rugby nie tot sy pa se ergernis. Sy ma het nie van sy musiek gehou nie. Hy weet nie eintlik wat om met sy lewe te maak nie – tot die dag dat daar oor die televisie vir hom 'n lig opgaan. Toe begin die poppe dans. Wikus trek Kaap toe vir sy nuwe lewe, 'n lewe wat mens nie noodwendig met 'n wit boytjie uit die noorde sou vereenselwig nie. Die wit outjie van die plaas word 'n gangster op die Cape Flats, maar dis net die begin. Dis 'n verhaal van wraak en weerwraak, van "drugs" en "guns", van rasseverskille en stereotipes, van generation x en generation eks, in fact, 'n doodgewone Suid-Afrikaanse verhaal.
In die rolverdeling van Boetman is Bedônit is Jan-Hendrik Opperman, Abduragmaan Adams (van Known Gods) en Gary Naidoo (van Ghoema) en die regie is waargeneem deur die alombekende Gaerin Hauptfleisch!
07 Januarie 2007
Die lot van die skeppende kunstenaar en gusooiresensente word ook onder die loep geneem. Dis satire op sy skerpste.
Thijs Nel het Langenhoven se twee essays, Brief van die Harlekyn en Fragment, saamgesnoer in 'n sirkus-milieu sonder om veel aan die oorspronklike teks te verander.
Dié verhoogteks is spesiaal vir Paul Eilers verwerk. Eilers is 'n veteraanakteur en het die afgelope paar jaar die land deurreis met Faan se trein (Kanna-toekenning 2005) en Faan se stasie.